題江貫道山水四言
作者：林希逸
朝代：宋

paragraphs: 遠山叢叢，遠樹濛濛。
咫尺萬里，江行其中。
短長何岸，高低何峰。
彼坻彼洔，彼瀑彼洪。
晴嵐乍豁，煙靄葱籠。
或斷或屬，且淡且濃。
爾崒奚寺，爾盤奚宮。
或垣陰翳，或梁嵌空。
有吠者厖，有樵者翁。
危檣落碇，短棹掀蓬。
往來異趣，寂動殊容。
羃翠其庭，豈非盧鴻。
略彴而渡，豈非龜蒙。
昔我經行，雲山萬重。
若淮南北，與江西東。
亦簑而雨，亦帽而風。
乃今追惟，夢境相從。
及此開卷，恍然昔同。
誰居作者，造化論功。
淹總其裔，熙成是宗。
聲聞九陛，既召而終。
謂彼樹白，讖其身窮。
其然豈然，訊之天公。
此名穹壤，疇曰不逢。